«Senza musica fiss jau persa»

Ina vita cun chant e musica. Musica e chant han influenzà la vita d'Alice Peterelli. Ella ha fatg lavur da pionier sco fundatura e manadra da la scola da chant e musica da Savognin ils onns 1940, ed ella ha dirigì fin il 1989 il chor maschadà «Las Vouschs dalla Gelgia». Rita Uffer ha visità Alice Peterelli en sia chasa a Savognin.

Cun ses geniturs ch'abitavan a Schaffusa passentava Alice PetereIli sias vacanzas a Savognin, e sco ch'i po capitar, s'è ella inamurada, ha maridà ed ha fundà ina famiglia a Savognin. 

Renunzia a la carriera professiunala
Maridar ed avair famiglia ha signifitgà renunziar ad ina carriera da chant sco solista spezialisada per ovras da Bach e Mozart. 
Ses studis da chant e musica ha ella cumenzà tar l'enconuschent prof. Gustav Kugler a Schaffusa e suenter ha ella absolvì il conservatori a Turitg. Be l'affar, il tegnairchasa e l'educaziun da ses quatter figls n'han betg satisfatg Alice Peterelli, e suenter avair udì ina giada uffants da Savognin a chantar chanzuns tirolaisas, saja ella sa decidida d'instruir quels uffants en musica e d'als mussar chanzuns rumantschas.
Cun ils uffants ha ella rimnà puschas e cun il retgav cumprà las emprimas flautas.

«Las-Lodolas»
Igl era I'onn 1943 cura che Alice Peterelli ha fundà il chor d'uffants «Las Lodolas». La gronda part dals uffants da Savognin davent dal 1943 fin 1970 han profità da l'engaschament d'Alice Peterelli ed han emprendì a sunar la flauta e chantar, e quai tut gratuitamain. Chant e musica pudeva ella dentant instruir pir suenter il rusari suenter scola! Da la vart dals creschids mancava savens la chapientscha per l'instrucziun da chant, ils plaschairs dals uffants devan però la forza necessaria per cuntinuar. Igl ha dà in temp ch'il chor «Las Lodolas» dumbrava passa 60 uffants. Cun il turissem e l'interess per la cultura da chant e musica sa diminuì, ils uffants avevan .tant auter da far ed ils creschids han manchentà da dar sustegn ad Alice Peterelli. Sustegn e insumma in pled ch'Alice PetereIli ha strusch enconuschì. Ella ha stuì percorscher ch'ella era in'estra e ch'ella era mo ina dunna. «Er jau hai fatg sbagls, jau sun magari stada memia spontana e directa cun mia critica. Forsa avess jau stuì esser pli diplomata», ha Alice Peterelli manegià. Tgi sa sche la diplomazia avess pudì svegliar la chapientscha per la dunna estra.

«Las Vouschs dalla Gelgia»
L'engaschament d'Alice Peterelli per enritgir las activitads en la cuminanza dals creschids n'è betg stada giavischada. L'orgla da baselgia vegniva serrada per ch'ella na possia betg exercitar. Alice Peterelli e però ida sia atgna via e quai cun success. Ultra dal chor d'uffants ha ella fundà I'onn 1954 in chor da dunnas e suenter manà quel durant 35 onns sco chor maschadà. «Las Vouschs dalla Gelgia». In chor ch'è sa preschentà cun success en I'entira Svizra. Be 18 commembers ha iI chor gì ils davos onns, per Alice PetereIli na quinta dentant betg la quantitad, mabain la qualitad. En iI chor «Las Vouschs dalla Gelgia» na van ins betg per star en cumpagnia, mabain per chantar, per emprender a chantar. Ed ina giada ad onn vegn dà in concert cun ovras classicas e chanzuns rumantschas. Blers cumponists rumantschs han cumponì spezialmain per «Las Vouschs dalla Gelgia».
La lavur d'Alice PetereIli è er vegnida renconuschida da la Regenza grischuna cun iI premi da renconuschientscha I'onn 1977.
Fin a la vegliadetgna dad 81 onns ha Alice Peterelli dirigì «ses» chor. Suenter il giubileum da.35 onns ha ella surdà I'onn passà la batgetta a ses figl Rico ch'è scolast da chant. Alice Peterelli sustegna però vinavant ses figl cun l'instrucziun da las vuschs da dunnas, e durant ils concerts è Alice Peterelli ussa sezza ina vusch da Ia Gelgia. 
«Senza chant e musica fiss jau persa», m'ha ditg Alice PetereIli. Senza l'engaschament ed il plaschair per chant e musica na fiss ella strusch vegnida da surventscher sias duas grevas operaziuns ils onns 1960.

Lavur da pionier
Ch'ella haja gì blers plaschairs cun ses chantadurs e sias chantaduras e surtut cun ils uffants en la scola da musica e cun «Las Lodolas» m'ha Alice PetereIli confirmà.
Ella ha fatg lavur da pionier sin quel sectur a Savognin - en il cudesch da Savognin, che descriva l'istorgia e la cultura da la vischnanca sin 360 paginas, hani però emblidà da menziunar quel engaschament.
Tadlond ils chors da differentas vischnancas en Surses auda Alice Peterelli dentant cun satisfacziun ina u l'autra da «sias lodolas» da pli baud.